b'\n_START_ARTICLE_\nFranc Pokorn\n_START_SECTION_\n\xc5\xbdivljenje in delo\n_START_PARAGRAPH_\nObiskoval je ljudsko \xc5\xa1olo v \xc5\xa0kofji Loki, nato gimnazijo v Ljubljani, pri maturi leta 1884 je bil odklonjen za eno leto; ker je pozno \xc5\xa1tudiral in morda tudi zaradi samozavestne in ponosne narave, se ni vnovi\xc4\x8d javil k izpitu (in zato tudi ni pozneje mogel dose\xc4\x8di zapro\xc5\xa1enega kanonikata). Bogoslovje je \xc5\xa1tudiral v Ljubljani, po 3. letniku je bil posve\xc4\x8den. _NEWLINE_Slu\xc5\xbeboval je kot kaplan na Jesenicah (1888\xe2\x80\x931890), kjer se mu je zaradi napornega dela in upravljanja kri\xc5\xa1ke kaplanije v Planini nad Jesenicami udrla kri; nato dobi kaplanijo v \xc5\xa0marju, \xc4\x8dez dobro leto pa \xc5\xa1e la\xc5\xbeje mesto v Stari Loki (1891\xe2\x80\x931894), kjer se okrepi. Prosti \xc4\x8das spretno izrablja za zgodovinska raziskovanja. Oktobra 1894 se preseli kot kurat v Besnico pri Kranju, kjer dose\xc5\xbee, da se ustanovi leta 1901 nova \xc5\xbeupnija. Ostal je tu do leta 1936; od\xc5\xa1el je v pokoj v Zabreznico, ker ga je leto poprej ohromila kap; 14 dni pred smrtjo se je preselil v Zaveti\xc5\xa1\xc4\x8de sv. Jo\xc5\xbeefa v Ljubljani._NEWLINE_Kot mo\xc5\xbeu reda in prizadevnemu zgodovinarju je \xc5\xa1kof Jegli\xc4\x8d dal stransko slu\xc5\xbebo \xc5\xa1kofijskega arhivarja (mesto je bilo na novo ustanovljeno). Nastopil jo je januarja leta 1911.'